जीवन की आपाधापी व दैनंदिन की कठोर होती जाती चुनौतियों से भी कवि दो-चार हुआ है। सेल्समैन का टारगेट, लक्ष्य जैसी कविताएं इस संदर्भ में उल्लेखनीय है। इन सब के बीच देहव्यापार से जुड़ी स्त्रियों पर लिखी कविता 'सेमल की रुई'अलग किस्म की और अलग से रेखांकित करने योग्य है। कविता की एक बानगी देखें-'उनकी आंखों में/सिर्फ़ पुतलियां नहीं/तेज-धार बंसी जड़ी होती है/मछलियां पकड़ने वाली/जिसमें वो कर लेती हैं बड़े-से-बड़े/सफ़ेदपोश जानवर का शिकार/वो रोज़ नहाती भी नहीं हैं/पर उनके जिस्म से/बदबू नहीं आती कभी/वो सेमल की रुई की तरह/हल्की भी होती हैं/तोल दी जाती हैं/चंद सिक्कों के एवज में/और हर रोज़ धुनी भी जाती हैं/बिस्तर गर्म करने के लिए।' यह कविता में चंद सिक्कों के लिए तोल दिया जाना और रुई की तरह धुन दिया जाना है, वह देर तक पाठक के मन में को वेधता रहता है। इन शब्दों का अर्थ विस्तार उनकी कविता को नयी ऊंचाई तक ले जाता है। कवि अमित के लिए कविता मानवीय संवेदनाओं का इतिहास है। ऐसा वे 'मत छोड़ना लिखना तुम' कविता में कहते हैं, तो संकेत मिलता है कि वे स्वयं मानवीय संवेदनाओं के इतिहास को अपनी रचना का सर्वोत्तम गुण और लक्ष्य मानते हैं। और यह बहुत बड़ा गुण है।-डॉ.अभिज्ञात